text: Spejdernes Lejr har sat sit aftryk i kæmpe maleri 
  24 juli 2017 kl. 05.16
  Et stort maleri pryder nu en af Sønderborgs husgavle. Motivet skal i mange år frem minde forbipasserende om Spejdernes Lejr 2017.
  Sønderborg Kommunes Kunstfond ville markere Spejderenes Lejr med et stykke kunst. Derfor stillede de en gavl til rådighed for kunstneren Andreas Welin, der er født og opvokset i Sønderborg.
  Han er midt i 20'erne, og står bag 400 gavl- og vægmalerier i Danmark og udlandet. Dette er hans hidtil største væg.  
  - Eftersom jeg er her fra byen, synes jeg, at der har været stort pres på, og mange har haft meninger om, hvad der skulle være i billedet, siger Andreas Welin i en pressemeddelelse. 
  Søndag var maleriet klar til ”afsløringen”.
  - Det er i dobbelt forstand stor kunst. Jeg er meget stolt af det, og jeg håber, at borgere og turister vil nyde det mange år frem. Tidligere var graffiti noget, der var lidt undergrund og ulovligt, men i dag er det respekteret og nærmest avantgarde. I Kunstfonden håber vi, at dette kan blive det første af en række i byen, siger Karen Marie Jensen, der er næstformand i Sønderborg Kommunes Kunstfond, i en pressemeddelelse. 
  Det store vægmaleri kan ses på en ejendom mellem Chr. X's Bro og Det Gamle Havnekontor på Nørre Havnegade i Sønderborg.
  